**俸祿**，係古時既歷朝歷代，朝廷發俾公職人員或者官吏既報酬。

沿革
--

不過唔同既朝代有啲唔同既規定，不過最早既官吏報酬唔係用現金既形式俾既；喺封建制度既時候，俾既係土地，甚至係「封土建國」（封建制度），對唔係最高級別既官吏，俾既係糧食同其他實物。 

### 商朝

喺商朝，用既係「封建制度」（封土建國），當時封「官」授「爵」，每個官爵都有屬於自己既封地，所以唔需要朝廷出糧俾佢哋。唔單止無糧出，其實封地每年既糧食，係要用稅既形式繳納俾朝廷。而封地既大細同埋肥沃程度，就代表咗官位、爵位既大細。官位、爵位越大，土地既產量越大，官爵可以得到既收入就越多，要納既稅亦都越多。註：「爵」其實係商朝或者更早既時期，係用青銅製造既飲酒用器皿（酒杯），因為當時製造青銅一啲都唔容易，所以只有宮廷同官爵先至有得用，而爵亦都自然成為地位既象徵。

### 東周

到咗東周時期，官僚體制出現咗變化，各國既國君喺任用官吏既時候，出俾啲官吏既糧餉制度。 到咗戰國既中期，隨著封建制度既逐漸退場，官僚制度既建立，國君俾官吏既報酬，已經好少用「分封土地」既封建辦法，取而代之既係俾一定數量既糧食做報酬，叫做俸祿，有時亦都會用錢幣、黃金或者實物嚟獎賞佢哋。 從此之後，實物俸祿喺一段相當長既時間成為咗主流。 需要留意既係，「俸祿」唔係一個單一既概念，「俸」同「祿」其實係兩個唔同既概念。「俸」就好似依家既老闆出糧俾僱員，係薪水，一般係月薪；「祿」就係食物配給同埋實物「工資」，包括穀物。根據《論語別裁》，作者南懷瑾既解釋：對古代官員，「祿」既重要性係遠遠高過「俸」既。

### 漢朝

到咗漢朝，官吏既出糧制度更加完善，俸祿既形式亦都開始變成更加正規。 根據唔同既等級，官吏能夠攞到唔同數量既糧食，當時既糧食係用「石」同「斛」嚟做體積（容量）單位。而官員既等級係用出「糧」既數量呢分既，主持國政既三公（丞相、太尉、禦史大夫）係「萬石」官係最高級別，而「百石之官」係低級官員。註：原文係「漢制，三公號稱萬石，其俸月各三百五十斛穀。其稱中二千石者月各百八十斛，二千石者百二十斛，比二千石者百斛，千石者九十斛，比千石者八十斛，六百石者七十斛，比六百石者六十斛，四百石者五十斛，比四百石者四十五斛，三百石者四十斛，比三百石者三十七斛，二百石者三十斛，比二百石者二十七斛，一百石者十六斛。」

### 魏晉

去到魏晉既時候，俸祿制度同當時既九品中正制配合，出糧既方式從「俸祿」各半，變成「俸」（錢幣）、「祿」（糧食）、「帛」（衣料、布料）制度。官員除咗可以領到「俸祿」之外，仲可以領到「帛」。 曹魏開始「俸祿」加入「帛」既原因可以係曹魏時期，朝廷既稅收係用綿、絹、帛、粟收取既。

### 隋唐

去到隋朝，「帛」仍然係官員出糧既一部分，根據根據《隋書》：「官一品，每歲祿八百匹，二百匹為一秩。從一品，七百匹，一百七十五匹為一秩。…… 九品，二十八匹，七匹為一秩。從九品，二十四匹，六匹為一秩。**祿率一分以帛，一分以粟，一分以錢**」。去到唐朝，「俸」、「祿」、「帛」三分既制度取消咗，官員出糧改返做漢朝既「俸祿」制度，而且俸祿制度既實物部分變得相當靈活。

唐朝「俸祿」分為「歲祿」、「月俸」、「職分田」三種，「月俸」係指對官員既津貼，包括庶僕、雜用等。唐代規定，凡文武官員喺朝堂上失禮，罰一「月俸」。詩人白居易嘗喺朝廷嗰度做官，佢既俸祿數目，可以喺佢既詩嗰度睇到，白居易後生既時候做過比較初級既官員，叫做「戶曹」，當時佢寫咗《南亭對酒送春初除戶曹，喜而言志》話：「……俸錢四五萬，月可奉晨昏。廩祿二百石，歲可盈倉和。喧喧車馬來，賀客滿我門。不以我為貪，知我家內貧。置酒延賀客，客容亦歡欣……」，可以話係唔算有錢，但係夠食有多，有啲似依家既中產。到咗三十五歲，白居易升咗官，做縣尉，寫咗《觀刈麥》話：「……今我何功德？曾不事農桑。吏祿三百石，歲晏有餘糧。……」，人工有三百石咁多，可以有餘糧，對於自己無勞動而得到咁多俸祿，佢有啲慚愧。佢三十七歲既時候佢做「左拾遺」，寫咗《醉後走筆酬劉五主簿長句之贈兼簡張大賈二十四先輩昆季》話「……惆悵知賢不能薦，徒為出入蓬萊殿。月慚諫紙二百張，歲愧俸錢三十萬……」，佢既人士工又再升咗幾倍，而且開始為「知賢不能薦」而感到惆悵。五十歲既時候，白居易做「杭州刺史」，佢當時寫咗《南亭對酒送春》話：「……云我五十餘，未是苦老人。刺史二千石，亦不為貧賤。天下三品官，多老於我身……」，可以見到佢當時係三品官，朝廷出俾佢既糧，令佢生活都算過得唔錯；到咗五十四歲既時候，佢做咗「蘇州刺史」既時候，寫咗《題新館》話「曾為白社羈遊子，今作朱門醉飽身。十萬戶州尤覺貴，二千石祿敢言貧。重裘每念單衣士，兼味嘗思旅食人。新館寒來多少客，欲回歌酒暖風塵」，睇嚟佢都都滿意佢既人工。而佢做「太子少傅」既時候，寫咗《從同州刺史改授太子少傅分司》話「……留侯爵秩誠虛貴，疏受生涯未苦貧。月俸百千官二品，朝廷雇我作閒人」，可以見到佢做二品官既閒位，每個月既人工亦唔低。不過，佢喺七十一既時候寫既《達哉樂天行》話「……先賣南坊十畝園，次賣東郭五項田，然後兼賣所居宅，彷彿獲緡二三千。半與爾充衣食費，半與吾供酒肉錢。吾今已年七十一，眼昏須白頭風眩。……」，可以睇出佢晚年要靠賣屋賣地為生。

### 宋朝

宋代官員既人工比起其他朝代嚟講係比較高既，不過其實宋朝既通貨膨脹問題亦相當嚴重，物價亦比較高。地方首長同埋中央主要官員仲可以邏到「公使錢」，「公使錢」其實係佢哋既個人特別津貼，可以話係人工既一部分；而官員既衙門開支呢啲公家開支，又有「特別辦公費」既「公用錢」可以用，呢啲「公用錢」可以用嚟招呼其他官員，或者其他地方特別用途，但係用呢啲錢係需要匯報既，侵吞「公用錢」係犯法既。

### **明朝**

明朝官員既人工係歷朝歷代之中比較差既，所以明太祖喺建國既初期，就要設計各種各樣既酷刑嚟到防制貪污，甚至規定貪污過六十兩白銀既官員，一律「梟首示眾，仍剝皮實草」，又規定：「有即斃者，行刑之人坐死」。最溜尾嗰句既意思係：剝皮既時候，如果個犯早死咗，行刑既人亦都要「連坐」判決死刑。

萬歷年間明朝官員俸祿| 品位 | 月俸 | 官職例子 |
| --- | --- | --- |
| 正一品 | 八十七石 | 太師、太傅、太保、宗人令、左右宗正、左右都督、左右宗人 |
| 從一品 | 七十二石 | 少師、少傅、少保、太子太師、太子太傅、太子太保、都督同知 |
| 正二品 | 六十一石 | 太子少師 、太子少傅、太子少保、尚書、左右都禦使等既官職 |
| 從二品 | 四十八石 | 布政使、都指揮同知等既官職 |
| 正三品 | 三十五石 | 太子賓客、侍郎、副都御使、通政使、大理寺卿、太常寺卿等既官職 |
| 從三品 | 二十六石 | 光祿寺卿、太僕寺卿、行太僕寺卿、苑馬寺卿、參政、宣慰使等既官職 |
| 正四品 | 二十四石 | 僉都禦史、通政、大理寺少卿、太常寺少卿、太僕少卿等既官職 |
| 從四品 | 二十石 | 國子監祭酒、布政司參議、鹽運司同知、宣慰司副使、宣撫司宣撫等既官職 |
| 正五品 | 十六石 | 大學士、翰林院學士、庶子、通政司參議、大理寺丞、六部郎中、太醫院使、正千戶、宣撫使同知等既官職 |
| 從五品 | 十四石 | 事奉講士、諂德、洗馬、尚寶少卿、部外郎、衛鎮撫、副千戶、安撫司副使、安撫使安撫等既官職 |
| 正六品 | 十石 | 大理寺正、詹事、丞、中允、侍讀、侍講、司業、太醫院判、京縣知縣、百戶、典仗正、宣撫儉事等既官職 |
| 從六品 | 八石 | 讚善、司直郎、修撰、光祿寺丞、大理寺副、布政司經驗、布政司理問、市舶提舉、安撫司副使等既官職 |
| 正七品 | 七石五鬥 | 大理寺評事、都察院都事、京縣丞、府推官、知縣、按察司經歷、留守司、安撫司儉事、蠻夷長官等既官職 |
| 從七品 | 七石 | 翰林院檢討、左右給事中、中書舍人、州判官、布政司都事、宣慰經歷、招討司經歷、蠻夷副長官等既官職 |
| 正八品 | 六石六斗 | 國子監丞、五經博士、行人、部照磨、京主簿、衛知事、府經歷、縣丞、按察司知事、王府良醫正等既官職 |
| 從八品 | 六石 | 國子監博士、光祿監事、京府知事、布政司照磨、王府典膳副、王府良醫副、宣慰司經驗官等既官職 |
| 正九品 | 五石五斗 | 校書、侍書、國子監學正、府知事、縣主簿、宣撫知事、安撫知事、典牧所大使、會同館大使等既官職 |
| 從九品 | 五石 | 待詔、司諫、司、司晨 、大醫院吏、副教授、司庫司大使、司獄副使、按察司檢校、宣慰司學教授等既官職 |

### 清朝

清朝初期沿用明朝既低薪制度。因為清朝官員既薪俸相當低，官員基本上係處於入不敷出既狀態，所以佢哋虧空公款既問題相當嚴重，亦都令到佢哋無辦法唔巧立名目去加徵百姓既稅收；到咗清朝中後期，貪污腐敗問題基本上去到巧取豪奪既程度，苛捐雜稅眾多，例如用火耗、浮收（地方官員向百姓徵收額外既稅款）等等既形式嚟收取鄉民既錢財。為咗限制官員任意向百姓索取錢財，同時又能夠保障官吏既生計，同埋地方衙門既各種日常開支，雍正喺官員既俸祿之外，加多咗養廉銀既制度。養廉銀既原意唔係純粹提高官吏既薪酬待遇，所以清朝後期既養廉銀既範圍擴大到文武百官都有，不過最終遂漸失去咗養廉銀本嚟既意義，而變成咗官員加人工既別名；而官員浮收勒折、巧立名目去貪污既問題，仍舊存在。

參考
--

1. ↑  南懷瑾 (2003) 論語別裁. 上海: 復旦大學出版社
2. 1 2  〈漢書/卷019 - 維基文庫，自由的圖書館〉. *zh.wikisource.org* (繁體中文). 喺2024-02-03搵到.
3. ↑  〈後漢書/卷114 - 维基文库，自由的图书馆〉. *zh.wikisource.org* (中文). 喺2024-02-03搵到.
4. ↑  周紹賢; 劉貴傑 (1996). 《魏晉哲學》. 五南圖書出版公司. ISBN 9789571111926.
5. ↑  〈隋書/卷27 - 维基文库，自由的图书馆〉. *zh.wikisource.org* (中文). 喺2024-02-03搵到.
6. ↑  〈初除戶曹，喜而言志 - 維基文庫，自由的圖書館〉. *zh.wikisource.org* (繁體中文). 喺2024-02-03搵到.
7. ↑  〈觀刈麥 - 維基文庫，自由的圖書館〉. *zh.wikisource.org* (繁體中文). 喺2024-02-03搵到.
8. ↑  〈醉後走筆酬劉五主簿長句之贈兼簡張大賈二十四先輩昆季 - 维基文库，自由的图书馆〉. *zh.wikisource.org* (中文). 喺2024-02-03搵到.
9. ↑  〈南亭對酒送春 - 維基文庫，自由的圖書館〉. *zh.wikisource.org* (繁體中文). 喺2024-02-03搵到.
10. ↑  〈題新館 - 维基文库，自由的图书馆〉. *zh.wikisource.org* (中文). 喺2024-02-03搵到.
11. ↑  〈從同州刺史改授太子少傅分司 - 维基文库，自由的图书馆〉. *zh.wikisource.org* (中文). 喺2024-02-03搵到.
12. ↑  〈達哉樂天行 - 维基文库，自由的图书馆〉. *zh.wikisource.org* (中文). 喺2024-02-03搵到.
13. ↑  衣川强 (1977). 《宋代文官俸給制度》. 臺灣: 臺灣商務印書館.
14. ↑  林天蔚 (1973). 《宋代公使庫, 公使錢與公用錢間的關係》 (PDF) (中文).
15. ↑  趙翼：《廿二史劄記·明官俸最薄條》
16. ↑  趙翼：《二十二史札記》卷三十三「重懲貪吏」條引葉子奇《草木子餘錄》
17. ↑  杜家驥. 〈嘉慶事典〉. *(No Title)* (中文).
18. ↑  〈清史稿/卷21 - 维基文库，自由的图书馆〉. *zh.wikisource.org* (中文). 喺2024-02-03搵到.
19. ↑  張研. 〈清代經濟簡史〉. *(No Title)* (中文).
20. 1 2  佐伯富 (1996). 《清雍正朝的養廉銀硏究》 (中文). 臺灣商務印書館. ISBN 978-957-05-1303-5.
21. ↑  賴惠敏 (2004-12-01). 〈清乾隆朝的稅關與皇室財政〉. 《近代史研究所集刊》 (46): 53–103. doi:10.6353/BIMHAS.200412.0053.